ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1168/96 υποβολή: Anne Andrι-Lιonard (ELDR) προς την Επιτροπή (15 Μαΐου 1996)

Θέμα: Μέτρα υπέρ της χρησιμοποίησης του χαρτιού διαρκείας στις εθνικές βιβλιοθήκες

Οι βιβλιοθήκες μας, ιδιαίτερα εκείνες που έχουν ως αποστολή τη διατήρηρη της λογοτεχνικής κληρονομιάς ή της έντυπης πληροφόρησης απειλούνται από ένα μεγάλο κίνδυνο.

Πράγματι, τα χαρτιά, μεταγενέστερα από το 1840 περίπου, που έχουν κατασκευασθεί από χαρτοπολτό ξύλου και όχι από κομμάτια, δεν είναι κατάλληλα για μακρόχρονη διατήρηση. Κιντρινίζουν, γίνονται εύθραυστα και διαλύονται, φαινόμενο που γίνεται εμφανές τόσο στην όψη όσο και στην αφή.

Το πρόβλημα αυτό απασχολεί τις βιβλιοθήκες ολόκληρου του κόσμου. Στις Ηνωμένες Πολιτείες περισσότερα από 80 εκατομμύρια έργα μέσα στις βιβλιοθήκες κινδυνεύουν. Στο Βέλγιο, σύμφωνα με το Βασιλικό Ινστιτούτο Καλλιτεχνικής Κληρονομιάς, η ασθένεια του χαρτιού, που έχει σαν αποτέλεσμα τη βέβαιη καταστροφή του, έχει θίξει σχεδόν δύο εκατομμύρια έργα της Βασιλικής Βιβλιοθήκης του Βελγίου, δηλαδή περίπου το μισό της συλλογής της! Απέναντι στην καταστροφή αυτή δεν μπορούμε να αντιδράσουμε.

Υπάρχει ένα μέτρο για να εμποδίσουμε το φαινόμενο αυτό της αυτοκαταστροφής του χαρτιού να πραγματοποιηθεί: το χαρτί χωρίς οξύ (που δεν πρέπει να το συγχέουμε με το χαρτί χωρίς χλώριο). Αυτό το είδος χαρτιού ονομάζεται «χαρτί διαρκείας» (προδιαγραφή ΠΟΤ 9706)

Για να γίνει καθημερινής εφαρμογής η προδιαγραφή αυτή και να συμβάλλει κατ' αυτόν τον τρόπο στην διατήρηση της γραπτής μνήμης, θα πρέπει οι συγραφείς καθώς και οι εκδότες να πεισθούν ή ακόμη και να υποχρεωθούν οι τυπογράφοι να τυπώνουν μόνο σε χαρτί διαρκείας.

Υπάρχουν ήδη, σε ευρωπαϊκό επίπεδο, παρόμοιες προδιαγραφές;

Απάντηση του κ. Oreja εξ ονόματος της Επιτροπής (5 Ιουλίου 1996)

Η Επιτροπή ευχαριστεί το Κοινοβούλιο για το ενδιαφέρον που έχει δείξει επανειλημμένα σχετικά με το σοβαρό πρόβλημα της διατήρησης της γραπτής κληρονομιάς.

Η Επιτροπή υπενθυμίζει στο Αξιότιμο Μέλος του Κοινοβουλίου ότι έχει ήδη γνωστοποιήσει τη θέση της επ' ευκαιρία της προφορικής ερώτησης Η - 308/96 της κ. Dury κατά τη διάρκεια της ώρας των ερωτήσεων της συνόδου του Κοινοβουλίου που έγινε το Μάϊο του 1996 ((Συζητήσεις του Κοινοβουλίου (Μάϊο του 1996). )) και ότι έκτοτε δεν έγιναν σημαντικές αλλαγές που θα δικαιολογούσαν μια νέα απάντηση σχετικά με το θέμα αυτό.

Υπενθυμίζεται ότι η Κοινότητα ενισχύει αφενός πολυάριθμες ενέργειες με στόχο την ενθάρρυνση της χρησιμοποίησης χαρτιού διαρκείας και αφετέρου ενθαρρύνει και εναλλακτικές λύσεις (ηλεκτρονικά μέσα) με στόχο τη διατήρηση της γραπτής κληρονομιάς. Όσον αφορά ειδικότερα τα θέματα της τυποποίησης δεν υπάρχει προς το παρόν υποχρεωτικό πρότυπο όσον αφορά το χαρτί διαρκείας σε κοινοτικό επίπεδο.
ΓΡΑΠΤΗ ΕΡΩΤΗΣΗ E-1123/96 υποβολή: Cristiana Muscardini (NI) προς την Επιτροπή (13 Μαΐου 1996)

Θέμα: Αποκλεισμός του ιταλικού κρέατος από την κοινοτική αποθεματοποίηση

Την Παρασκευή 12 Απριλίου 1996, η Επιτροπή Διαχείρισης Κρεάτων της ΕΕ δέχθηκε την πραγματοποίηση κρατικής παρέμβασης για 9.200 τόννους βοείου κρέατος στην τιμή των 5.800 ιταλικών λιρών το κιλό, με αποτέλεσμα να μείνουν απέξω οι 1.366 τόννοι που προσέφεραν οι ιταλοί παραγωγοί στην τιμή των 6.500 ιταλικών λιρών το κιλό, τιμή η οποία δικαιολογείται λόγω του υψηλότερου κόστους παραγωγής.

Λαμβάνοντας υπόψη ότι η ιταλική αγορά κατακλύζεται από τα πλεονάσματα των άλλων κρατών μελών, ενώ το υγιεινότερο και μεγαλύτερων εγγυήσεων ιταλικό κρέας παραμένει απούλητο, με αποτέλεσμα ολόκληρος ο τομέας να διέρχεται κρίση.

Θα μπορούσε η Επιτροπή να παρέμβει επειγόντως θεσπίζοντας μια περιφερειακή τιμή κατακύρωσης που να λαμβάνει υπόψη τις διαφορετικές συνθήκες παραγωγής στα διάφορα κράτη μέλη;

Απάντηση του κ. Fischler εξ ονόματος της Επιτροπής (5 Ιουνίου 1996)

Δυνάμει της 157ης πρόσκλησης για υποβολή προσφορών σχετικά με την αγορά βοείου κρέατος στη δημόσια παρέμβαση, η Επιτροπή αποφάσισε στις 12 Απριλίου 1996 να αγοράσει σφάγια νεαρών βοοειδών μέχρι του ορίου των 7.665 τόνων επί συνολικής προσφερόμενης ποσότητας 9.667 τόνων. Η μέγιστη τιμή αγοράς καθορίστηκε σε 278 ECU ανά 100 κιλά, δηλαδή στο 80% της τιμής παρέμβασης για το βόειο κρέας. Το ποσό αυτό αντιστοιχεί στο ανώτατο επίπεδο στήριξης που προβλέπεται από τους κοινοτικούς κανόνες, δεδομένου ότι η δημόσια παρέμβαση δεν δύναται να ανοίγει παρά μόνο σε περίπτωση που η τιμή της αγοράς είναι μικρότερη από αυτό το επίπεδο τιμών. Εντούτοις, οι προσφορές που είχαν υποβληθεί από την Ιταλία βρίσκονταν σε επίπεδο κατά πολύ ανώτερο της μέγιστης τιμής αγοράς, αφού κυμαίνονταν μεταξύ του 86 και του 91% της τιμής παρέμβασης 7 αυτός ήταν ο λόγος για τον οποίον οι προσφορές αυτές απορρίφθηκαν.

Το υψηλό επίπεδο αυτών των προσφορών αντιστοιχεί στις τιμές της αγοράς που είχαν διαπιστωθεί σ'αυτό το κράτος μέλος πριν από την εκδήλωση της κρίσης στον τομέα των βοοειδών - το επίπεδο αυτό δεν αντικατόπτριζε όμως πλέον την πραγματικότητα της αγοράς κατά τα μέσα Απριλίου.

Η Επιτροπή αποδέχεται την άποψη του Αξιότιμου Μέλους του Κοινοβουλίου, ότι δηλαδή η θέσπιση περιφερειακής τιμής αγοράς συνιστά μία πιθανότητα η οποία δεν πρέπει να απορριφθεί, υπό τον όρο εντούτοις ότι η τιμή αυτή θα πρέπει να καθορίζεται κάτω από το μέγιστο επιτρεπόμενο επίπεδο στήριξης.
ΓΡΑΠΤΗ ΕΡΩΤΗΣΗ E-1221/96 υποβολή: Martina Gredler (ELDR) προς την Επιτροπή (23 Μαΐου 1996)

Θέμα: Χρησιμοποίηση λατέξ με μειωμένη αλλεργιογόνο δράση

Το υλικό λατέξ μπορεί να προκαλέσει σοβαρές αλλεργίες. Για το λόγο αυτό ενδείκνυται η χρησιμοποίηση λατέξ με μειωμένη αλλεργιογόνο δράση, δεδομένου ότι στην ιατρική χρησιμοποιούνται συχνά προϊόντα που περιέχουν λατέξ. Συνήθως ούτε τα ασθενοφόρα, ούτε τα νοσοκομεία διαθέτουν εξοπλισμό χωρίς λατέξ για επείγοντα περιστατικά.

Έχουν γίνει έρευνες σχετικά με τον αριθμό των αλλεργικών παθήσεων που έχουν σημειωθεί στα κράτη μέλη από τη χρησιμοποίηση του λατέξ;

Έχουν γίνει έρευνες σχετικά με το κόστος της θεραπείας αυτών των αλλεργικών παθήσεων στα κράτη μέλη;

Προτίθεται η Επιτροπή να υποβάλει πρόταση κανονισμού που θα διασφαλίζει τη χρησιμοποίηση λατέξ με μειωμένη αλλεργιογόνο δράση;

Aπάντηση του κ. Flynn εξ ονόματος της Επιτροπής (12 Ιουλίου 1996)

Η Επιτροπή γνωρίζει αυτού του είδους το πρόβλημα και συνεργάζεται σχετικά με το θέμα της βιο-συμβατότητας με την Ευρωπαϊκή Επιτροπή Τυποποίησης και τους εμπειρογνώμονες που είναι αρμόδιοι για την τυποποίηση. Οι εργασίες αυτές κινούνται σε δύο κατευθύνσεις:

- του καθορισμού εναρμονισμένων ευρωπαϊκών προτύπων σχετικά με τη βιο-συμβατότητα. Ο τομέας αυτός καλύπτει και τις αλλεργικές αντιδράσεις. Ορισμένα από αυτά τα πρότυπα που αφορούν τη βιο- συμβατότητα γενικά έχουν ήδη εγκριθεί και χρησιμεύουν στην υποστήριξη της εφαρμογής οδηγιών σχετικά με τους γενικούς μηχανισμούς 7

- των αλλεργικών αντιδράσεων που προκαλούνται ειδικά από το λατέξ. Έχει υποβληθεί πρόταση σχετικά με την ανάληψη ερευνών παράλληλα με τον καθορισμό και πριν από τον καθορισμό προτύπων προκειμένου να καταρτιστεί μεθοδολογία για τη μελέτη των αλλεργιογόνων αποτελεσμάτων του λατέξ και άλλων υλικών που χρησιμοποιούνται σε παρόμοιους κλάδους. Οι μελέτες αυτές αποτελούν το αντικείμενο του προγράμματος STAR.

Η Επιτροπή δεν διαθέτει στοιχεία και δεν διεξάγει έρευνες σχετικά με τον επιπολασμό και τη θεραπεία αλλεργιών που προκαλούνται από το λατέξ στα κράτη μέλη. Δεν έχει σκοπό να προτείνει τη θέσπιση κανονισμών σχετικά με το θέμα αυτό.
ΓΡΑΠΤΗ ΕΡΩΤΗΣΗ E-1569/96 υποβολή: Roberto Mezzaroma (UPE) προς την Επιτροπή (24 Iουνίου 1996)

Θέμα: Θανατική ποινή

Στην αμερικανική πολιτεία της Utah, εμφανίσθηκαν χιλιάδες εθελοντές για τον τουφεκισμό ενός θανατοποινήτη ο οποίος ζήτησε να εκτελεστεί από εκτελεστικό απόσπασμα.

Ποία μέσα υφίστανται για να αποτραπεί η δημιουργία παρόμοιας καταστάσεως σε ένα από τα κράτη μέλη της Ευρωπαϊκής Ένωσης;

Απάντηση του κ. Van den Broek εξ ονόματος της Επιτροπής (22 Ιουλίου 1996)

Το αντικείμενο της ερώτησης δεν είναι της αρμοδιότητας της Επιτροπής.
ΓΡΑΠΤΗ ΕΡΩΤΗΣΗ E-1033/96 υποβολή: Richard Howitt (PSE) προς την Επιτροπή (3 Μαΐου 1996)

Θέμα: HELIOS 2

Πότε σχεδιάζει η Επιτροπή να εκδώσει ένα επίσημο έγγραφο για το European Disability Forum σχετικά με πρωτοβουλία για μετά το HELIOS 2, και συγκεκριμένα:

1. Προτάσεις για τυχόν προσωρινές δράσεις εν αναμονή έγκρισης ενός διαδόχου προγράμματος και

2. Προτάσεις για ένα διάδοχο πρόγραμμα;

Πότε θα εκδώσεις αυτό το έγγραφο;

Απάντηση του κ. Flynn εξ ονόματος της Επιτροπής (8 Ιουλίου 1996)

Σύμφωνα με το πρόγραμμα κοινωνικής δράσης της, η Ευρωπαϊκή Επιτροπή ξεκίνησε διαβουλεύσεις όσον αφορά τις καταλληλότερες κοινοτικές πρωτοβουλίες που αρμόζει να αναπτυχθούν μετά τη λήξη του προγράμματος HELIOS II. Το θέμα αυτό περιλαμβάνεται επίσης τακτικά στην ημερησία διάταξη της Συμβουλευτικής Επιτροπής HELIOS και του Ευρωπαϊκού Φόρουμ των Ατόμων με Ειδικές Ανάγκες, έστω και αν ο γνωμοδοτικός ρόλος των οργάνων αυτών σαφώς περιορίζεται στην εκτέλεση του συγκεκριμένου προγράμματος.

Εν αναμονή των αποτελεσμάτων της τελικής αξιολόγησης του προγράμματος (πρώτο εξάμηνο του 1997), η Ευρωπαϊκή Επιτροπή θα επιδιώξει τους άλλους κύριους στόχους που καθόρισε στο πρόγραμμα κοινωνικής δράσης της, ιδιαίτερα όσον αφορά την ισότητα των ευκαιριών, την απασχόληση και το διάλογο με τις οργανώσεις των ατόμων με ειδικές ανάγκες. Στο πλαίσιο αυτό, το Ευρωπαϊκό Φόρουμ των Ατόμων με Ειδικές Ανάγκες θα εξακολουθήσει να ενημερώνεται τακτικά και να συμμετέχει στις συγκεκριμένες πρωτοβουλίες μόλις αυτές οριστικοποιηθούν.

Επιπλέον, η Ευρωπαϊκή Επιτροπή ετοιμάζει αυτήν την περίοδο ανακοίνωση στην οποία θα καθορίζεται η γενική στρατηγική της στον τομέα των ατόμων με ειδικές ανάγκες. Το κείμενο αυτό θα υποβληθεί στα άλλα όργανα της Κοινότητας και θα διατεθεί σε όλους τους άλλους ενδιαφερόμενους οργανισμούς, συμπεριλαμβανομένου ιδιαίτερα του Ευρωπαϊκού Φόρουμ των Ατόμων με Ειδικές Ανάγκες.
ΓΡΑΠΤΗ ΕΡΩΤΗΣΗ E-1094/96 υποβολή: Κωνσταντίνος Κληρονόμος (PSE) προς την Επιτροπή (13 Μαΐου 1996)

Θέμα: Περιβαλλοντική και οικονομική καταστροφή της περιοχής Ληνοπεραμάτων Ηρακλείου Κρήτης

Η παραλιακή περιοχή «Ληνοπεραμάτων» Ηρακλείου Κρήτης, χαρακτηρισμένη ως περιοχή ιδιαίτερου φυσικού κάλλους, με μεγάλο πολιτιστικό και τουριστικό ενδιαφέρον και με δεκάδες ξενοδοχειακές επιχειρήσεις δυναμικότητος πολλών χιλιάδων κλινών, κινδυνεύει άμεσα να υποστεί ανεπανόρθωτη περιβαλλοντική κια οικονομική καταστροφή από τις εκεί παρανόμως λειτουργούσες εγκαταστάσεις αποθήκευσης υγρών καυσίμων, υγραερίου και τσιμέντων και το μεγάλο ηλεκροπαραγωγικό σταθμό της ΔΕΗ.

Το Ελληνικό Υπουργείο ΠΕΧΩΔΕ ανγοώντας τις εντελώς αντίθετες αποφάσεις του Περιφερειακού Συμβουλίου Κρήτης και του Νομαρχιακού Συμβουλίου Ηρακλείου, αλλά και τις αντιδράσεις των χιλιάδων κατοίκων και των φορέων της ευρύτερης περιοχής, παραχώρησε άδεια επέκτασης των πιο πάνω ρυπογόνων εγκαταστάσεων αποθήκευσης υγρών καυσίμων με καταφανή τον κίνδυνο μεγάλης οικολογικής και περιβαλλοντικής καταστροφής, υποβάθμισης της ποιότητας ζωής αλλά και οικονομικής καταστροφής των κατοίκων της καθαρά αστικής αυτής περιοχής και της πόλης του Ηρακλείου.

Προτίθεται η Επιτροπή να λάβει μέτρα για την απαγόρευση της περαιτέρω χρήσης της περιοχής από τις ως άνω επικίνδυνες λειτουργίες και να παρέμβει προς τα Ελληνικά Υπουργεία Ανάπτυξης και ΠΕΧΩΔΕ που είναι αρμόδια για την μη ανανέωση των αδειών λειτουργίας των εγκαταστάσεων αυτών και για τη ματαίωση της πιθανολογούμενης χορήγησης αδειών επέκτασής των, περαιτέρω δε για την άμεση απομάκρυνσή των;

Απάντηση της κ. Βjerregaard εξ ονόματος της Επιτροπής (2 Ιουλίου 1996)

Η Επιτροπή δεν είναι ενήμερη του προβλήματος που αναφέρει το Αξιότιμο Μέλος.

Από την περιγραφή φαίνεται ότι η ευθύνη βαρύνει εξ ολοκλήρου τις ελληνικές αρχές για την παροχή των αδειών που προβλέπονται από την ελληνική νομοθεσία.

Η Επιτροπή θα μπορούσε να παρέμβει μόνο σε περίπτωση παράβασης της κοινοτικής νομοθεσίας όσον αφορά το περιβάλλον, αλλά επ' αυτού δεν παρέχεται καμμία πληροφορία από το Αξιότιμο Μέλος.
ΓΡΑΠΤΗ ΕΡΩΤΗΣΗ E-0840/96 υποβολή: Josι Barros Moura (PSE) προς την Επιτροπή (12 Απριλίου 1996)

Θέμα: Τελωνειακές απάτες στα καπνά

Λόγω των ειδήσεων που δημοσιεύτηκαν στον τύπο σχετικά με τελωνειακές απάτες στα καπνά - που φθάνουν συνολικά σε ύψος 200 δισεκατομμυρίων εσκούδος, εκ των οποίων 16 δισεκατομμύρια μόνο στην Πορτογαλία - επιθυμώ να πληροφορηθώ:

1. Ποιά σχέση υπάρχει μεταξύ των απατών αυτών και των διαδικασιών διαμετακόμισης που καθιερώθηκαν για την εσωτερική αγορά;

2. Αληθεύει ότι η απουσία υλικών ελέγχων ευνοεί την απάτη;

3. Είναι δυνατόν να εντοπισθούν ποιές εταιρείες μεταφορών ενέχονται;

4. Είναι δυνατόν να δημοσιευθεί κατάλογος με τα ποσά στα οποία ανέρχονται οι απάτες ανά χώρα προέλευσης των ενεχόμενων εταιριών;

5. Ποια μέτρα προτείνει η Επιτροπή για να ανακτήσει τα χρεωστούμενα ποσά από τον ειδικό φόρο κατανάλωσης, δεδομένου ότι οι εταιρείες είχαν υποχρεωθεί να καταβάλουν εγγύηση;

6. Ποιά προληπτικά μέτρα ελέγχου και αποτροπής και καταπολέμησης των απατών θα θεσπισθούν στο μέλλον; Ή μήπως η Επιτροπή θεωρεί ότι το ισχύον σύστημα λειτουργεί ικανοποιητικά;

Απάντηση της κας Gradin εξ ονόματος της Επιτροπής (21 Μαΐου 1996)

Η Επιτροπή γνωρίζει πολλές περιπτώσεις λαθρεμπορίου τσιγάρων, ορισμένες από τις οποίες αφορούν και την Πορτογαλία. Η Επιτροπή παραπέμπει επίσης το Αξιότιμο Μέλος του Κοινοβουλίου στην απάντηση που έδωσε σχετικά με τη γραπτή ερώτηση Ε-3638/95 του κ. Wynn ((ΕΕ C 112, 17.4.1996. )).

Κατά τα τελευταία χρόνια είναι συχνές οι απάτες που συνίστανται στην καταστρατήγηση των διαμετακομιστικών καθεστώτων. Καταστρατήγηση του συστήματος γίνεται με την παράνομη εισαγωγή τσιγάρων χωρίς να πληρωθούν τελωνειακοί δασμοί, ΦΠΑ και ειδικοί φόροι κατανάλωσης. Επισημαίνεται ότι ένα και μόνο εμπορευματοκιβώτιο με τσιγάρα ενδέχεται να αντιπροσωπεύει δασμούς ή φόρους ύψους ενός εκατομμυρίου ECU.

Οι έλεγχοι αποτελούν ευθύνη των κρατών μελών. Οι καλομελετημένοι επιλεκτικοί έλεγχοι αποτελούν ένα σημαντικό στοιχείο σε κάθε σύστημα ελέγχου.

Συνεχίζονται οι δικαστικές διώξεις των περιπτώσεων λαθρεμπορίας τσιγάρων στα κράτη μέλη. Για το λόγο αυτό η Επιτροπή δεν είναι σε θέση να δώσει περισσότερες πληροφορίες.

Η είσπραξη των διαφυγόντων δασμών αποτελεί επίσης ευθύνη των κρατών μελών. Τα διαμετακομιστικά καθεστώτα βασίζονται σε ένα σύστημα το οποίο περιλαμβάνει μία χρηματική εγγύηση με στόχο την εξασφάλιση της πληρωμής των δασμών. Τα τσιγάρα είναι ευαίσθητα προϊόντα, για τα οποία έχει απαγορευθεί προσωρινά η πλήρης εγγύηση ((Απόφαση της Επιτροπής 95/521/ΕΚ, ΕΕ L 299, 12.12.1995. )). Η εγγύηση αυτή δεν θεωρήθηκε επαρκής λόγω της υψηλής φορολόγησης των τσιγάρων. Αυτός είναι ο λόγος που τώρα καταβάλλεται μια εγγύηση για μία μόνο πράξη η οποία καλύπτει όλους τους δασμούς.

Η Επιτροπή θα ήθελε τέλος να επισημάνει ότι είναι αναγκαία η ενίσχυση των συστημάτων διαμετακόμισης, όπως αναφέρεται άλλωστε και στο πρόσφατο πρόγραμμα εργασίας της για την καταπολέμηση της απάτης κατά το 1996 ((COM (96) 17. )). Το πρόγραμμα αυτό περιλαμβάνει πρωτοβουλίες στο διοικητικό, νομοθετικό και επιχειρησιακό επίπεδο. Μεταξύ αυτών των πρωτοβουλιών βρίσκονται προς το παρόν σε εξέλιξη οι δραστηριότητες της ειδικής ομάδας για τα τσιγάρα.
ΓΡΑΠΤΗ ΕΡΩΤΗΣΗ E-0640/96 υποβολή: Astrid Lulling (PPE) προς την Επιτροπή (15 Μαρτίου 1996)

Θέμα: Ενέργειες των ιταλικών εισαγγελικών αρχών κατά του Γραφείου Βρυξελλών των αυτονόμων περιοχών του Τρεντίνου, του Νοτίου Τυρόλου (Ιταλία) και του Τυρόλου (Αυστρία)

Οι ιταλικές εισαγγελικές αρχές διενεργούν έρευνες κατά του λειτουργούντος με τέσσερεις συνεργάτες Γραφείου Βρυξελλών των αυτονόμων περιοχών του Τρεντίνου, του Νοτίου Τυρόλου (Ιταλία) και του Τυρόλου (Αυστρία) με το αιτιολογικό του «πλήγματος κατά της ακεραιότητας του κράτους» (Άρθρο 241 του ιταλικού Ποινικού Κώδικα).

Θεωρεί η Επιτροπή ότι η διασυνοριακή συνεργασία μεταξύ περιφερειών συμβιβάζεται με τους στόχους που έχει θέσει στο πλαίσιο της περιφερειακής πολιτικής;

Μπορεί η Επιτροπή να επιβεβαιώσει ότι η συνεργασία σε όλα τα επίπεδα π.χ. στο γεωγραφικό χώρο Saar-Lor-Lux-Raum έχει συμβάλει ουσιαστικώς στην εφαρμογή διασυνοριακών προγραμμάτων για την ενίσχυση των περιοχών αυτών;

Πιστεύει η Επιτροπή ότι το γεγονός ότι περιφέρειες διαφόρων κρατών μελών που συνορεύουν μεταξύ τους δημιουργούν κοινές διοικητικές δομές στις Βρυξέλλες για τον καλύτερο συντονισμό των δραστηριοτήτων τους και για την αύξηση της αποτελεσματικότητας των κοινών προγραμμάτων τους στο πλαίσιο της περιφερειακής πολιτικής παραβιάζει τις διατάξεις και το πνεύμα των Συνθηκών της Ευρωπαϊκής Ένωσης και μπορεί να θεωρηθεί πλήγμα κατά της εδαφικής ακεραιότητας των ενδιαφερομένων κρατών μελών;

Τί σκοπεύει να πράξει η Επιτροπή για να συμβάλει στην ενημέρωση των ενδιαφερομένων εισαγγελικών αρχών σχετικά με το προηγούμενο πολλών περιπτώσεων διασυνοριακής συνεργασίας, ώστε να πάψουν να πραγματοποιούνται στο μέλλον ενέργειες όπως οι ανωτέρω, οι οποίες είναι βέβαιο ότι δεν προωθούν τη διαδικασία της ευρωπαϊκής ολοκλήρωσης;

Απάντηση της κ. Wulf-Mathies εξ ονόματος της Επιτροπής (16 Απριλίου 1996)

Σε συνέχεια της απάντησης που δόθηκε στη γραπτή ερώτηση Ε-3107/95 του κ. Ebner ((ΕΕ C 91 της 27.3.1996. )), η Επιτροπή επιβεβαιώνει την πεποίθησή της ότι η συνεργασία μεταξύ αρχών της τοπικής αυτοδιοίκησης εκατέρωθεν των εθνικών συνόρων και οι εταιρικές σχέσεις μεταξύ των αρχών και των κοινωνικοοικονομικών φορέων, όπως π.χ. των εμπορικών επιμελητηρίων, αποτελούν πολύ σημαντικά στοιχεία για την επιτυχία των πρωτοβουλιών υπέρ της διαρθρωτικής ανάπτυξης των παραμεθόριων περιφερειών.

Στο μέτρο που, σε γενικές γραμμές, δεν αφορά τη συνθήκη της ΕΚ, η Επιτροπή δεν δύναται να κρίνει την καταλληλότητα ή, ενδεχόμενα, την επιλεγείσα μορφή της εκπροσώπησης των αρχών της τοπικής αυτοδιοίκησης ή των κοινωνικοοικονομικών φορέων της περιφέρειας στις Βρυξέλλες.

Σε πολλές περιπτώσεις, η Επιτροπή έχει ενημερώσει και έχει γνωστοποιήσει τις ορθές πρακτικές διασυνοριακής συνεργασίας. Εάν οι εν λόγω αρχές το επιθυμούν, η Επιτροπή προτίθεται να δώσει λεπτομερέστερες εξηγήσεις σχετικά με τις παραμεθόριες περιοχές που αναφέρει το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1438/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Τα πλεονεκτήματα των εργαζομένων μεγαλύτερης ηλικίας

Γνωρίζει η Επιτροπή ότι το Υπουργείο Παιδείας και Εργασίας στο Ηνωμένο Βασίλειο εξέδωσε δημοσίευση με τίτλο «Getting on the benefits of an older work force»;

Σε ποίες ενέργειες προτίθεται να προβεί η Επιτροπή των Ευρωπαϊκών Κοινοτήτων για να εμποδίσει τη διάκριση εις βάρος των εργαζομένων μεγαλύτερης ηλικίας στο χώρο εργασίας; Προτίθεται η Επιτροπή να θεσπίσει οδηγία ή σύσταση που να απαγορεύει να γίνεται διάκριση κατά των εργαζομένων μεγαλύτερης ηλικίας;

Απάντηση του κ. Flynn εξ ονόματος της Επιτροπής (3 Ιουλίου 1996)

Η Επιτροπή είναι ενήμερη σχετικά με την έκδοση αυτή και έχει κάνει χρήσιμες επαφές για το ζήτημα αυτό.

Από το 1993 και μετά λαμβάνονται μέτρα για να επισημανθούν οι δυσκολίες τις οποίες αντιμετωπίζουν οι ηλικιωμένοι εργαζόμενοι και εκείνοι που αναζητούν εργασία, συμπεριλαμβανομένης ευρωπαϊκής μελέτης σχετικά με τις διακρίσεις που βασίζονται στην ηλικία και την προώθηση ορθών πρακτικών όσον αφορά το γηράσκον εργατικό δυναμικό.

Στο «λευκό βιβλίο σχετικά με την ευρωπαϊκή κοινωνική πολιτική» ((COM (94) 333 τελικό. )), η Επιτροπή δήλωσε ότι στην επόμενη ευκαιρία για αναθεώρηση της συνθήκης «πρέπει να ληφθεί σοβαρά υπόψη η χάραξη συγκεκριμένης πολιτικής για την καταπολέμηση διακρίσεων με βάση, μεταξύ άλλων, την ηλικία».

Στη γνωμοδότησή της για την διακυβερνητική διάσκεψη ((COM (96) 90 τελικό. )), η Επιτροπή προτείνει να περιληφθούν διατάξεις στη συνθήκη ΕΚ που να απαγορεύουν κάθε είδους διακρίσεις.

Η Επιτροπή δεν σχεδιάζει να εισηγηθεί δεσμευτική νομοθεσία ή σύσταση για το ζήτημα αυτό εν αναμονή του αποτελέσματος της διακυβερνητικής διάσκεψης.
ΓΡΑΠΤΗ ΕΡΩΤΗΣΗ E-1562/96 υποβολή: Dagmar Roth-Behrendt (PSE) προς την Επιτροπή (17 Iουνίου 1996)

Θέμα: Πληροφορίες σχετικά με το ύψος των ενισχύσεων της Ευρωπαϊκής Κοινότητας προς το Βερολίνο κατά την περίοδο Ιανουαρίου 1995-Δεκεμβρίου 1995

Σε ποιό ύψος ανήλθαν και για ποιές ενέργειες καταβλήθηκαν κατά το 1995 οι κοινοτικές πιστώσεις που χορηγήθηκαν στο Βερολίνο μέσω:

1. Του Ευρωπαϊκού Ταμείου Περιφερειακής Ανάπτυξης

2. Του Ευρωπαϊκού Κοινωνικού Ταμείου

3. Του Ευρωπαϊκού Γεωργικού Ταμείου Προσανατολισμού και Εγγυήσεων - Τμήμα Προσανατολισμού και Τμήμα Εγγυήσεων

4. Του 4ου ερευνητικού προγράμματος-πλαισίου

5. Των προγραμμάτων της Κοινότητας στον τομέα της ενέργειας και του περιβάλλοντος

6. Λοιπών προγραμμάτων της Κοινότητας

Απάντηση του κ. Santer εξ ονόματος της Επιτροπής (25 Ιουλίου 1996)

Το Αξιότιμο Μέλος του Κοινοβουλίου παρακαλείται να Συμπληρωματική απάντηση ανατρέξει στην απάντηση της Επιτροπής στη γραπτή ερώτηση E-911/96 του κ. Tannert ((ΕΕ C 217, 26.7.1996, 127. )).
ΓΡΑΠΤΗ ΕΡΩΤΗΣΗ E-1266/96 υποβολή: James Nicholson (PPE) προς την Επιτροπή (24 Μαΐου 1996)

Θέμα: Φθοριούχος ένωση στις παρεχόμενες ποσότητες ποσίμου ύδατος

Προτίθεται η Επιτροπή να απαριθμήσει:

1. Τα κράτη μέλη της Ευρωπαϊκής Ενώσεως που προσθέτουν φθοριούχο ένωση στις παρεχόμενες ποσότητες ύδατος;

2. Τα κράτη μέλη που έχουν απαγορεύσει την επεξεργασία του ύδατος με φθοριούχο ένωση;

Απάντηση της κας Bjerregaard εξ ονόματος της Επιτροπής (21 Ιουνίου 1996)

Οι προδιαγραφές ποιότητας για το νερό που προορίζεται για ανθρώπινη κατανάλωση καθορίζονται από την οδηγία του Συμβουλίου 80/778/ΕΟΚ ((ΕΕ L 229 της 30.8.1980. )). Το 1995, η Επιτροπή δημοσίευσε πρόταση αναθεώρησης της ως άνω οδηγίας ((ΕΕ C 131 της 30.5.1995. )). Και στα δύο αυτά έγγραφα η μέγιστη επιτρεπτή (παραμετρική) τιμή για το χλώριο στο πόσιμο νερό καθορίζεται σε 1,5 mg/l. Η τιμή αυτή συμφωνεί με την αντίστοιχη που έχει εγκρίνει ο Παγκόσμιος Οργανισμός Υγείας στο έγραφο «Κατευθυντήριες γραμμές για την ποιότητα του ποσίμου ύδατος», που δημοσιεύθηκε το 1993.

Τα κράτη μέλη έχουν την υποχρέωση να μεταφέρουν την οδηγία για το πόσιμο νερό στην εθνική τους νομοθεσία και να ενημερώσουν σχετικά την Επιτροπή. Η διαδικασία αυτή καλύπτει επίσης τις εγκεκριμένες εθνικές τιμές για το φθόριο.

Ωστόσο, τα κράτη μέλη δεν έχουν την υποχρέωση να ενημερώσουν την Επιτροπή για το κατά πόσο προσθέτουν φθόριο στο παρεχόμενο ύδωρ. Ως εκ τούτου η Επιτροπή δεν είναι σε θέση να παράσχει πλήρη κατάλογο των κρατών μελών που χρησιμοποιούν την τεχνική αυτή ((Η Επιτροπή γνωρίζει ωστόσο ότι στην Ισπανία, η Ιρλανδία και το Ηνωμέο Βασίλειο προστίθενται ενίοτε ελεγχόμενες ποσότητες φθορίου στο πόσιμο νερό, για λόγους στοματικής υγειεινής. )).

Επίσης, η Επιτροπή δεν είναι σε θέση να δώσει κατάλογο των κρατών μελών που έχουν καταργήσει την προσθήκη του φθορίου στο πόσιμο νερό, δεδομένου ότι τα κράτη μέλη δεν υποχρεούνται να ενημερώσουν σχετικά την Επιτροπή ούτε για το θέμα αυτό.